EL Επίσημη Εφημερίδα της Ευρωπαϊκής Ένωσης C 209/29

Αίτηση για την έκδοση προδικαστικής αποφάσεως, την οποία υπέβαλε το Upper Tribunal (Tax and Chancery Chamber) (Ηνωμένο Βασίλειο) στις 26 Μαΐου 2010 — Commissioners for Her Majesty’s Revenue and Customs κατά The Rank Group plc

(Υπόθεση C-260/10)

()

2010/C 209/40

Γλώσσα διαδικασίας: η αγγλική

Αιτούν δικαστήριο

Upper Tribunal (Tax and Chancery Chamber)

Διάδικοι στην υπόθεση της κύριας δίκης

Εφεσείοντες: Commissioners for Her Majesty’s Revenue and Customs

Εφεσίβλητη: The Rank Group plc

Προδικαστικά ερωτήματα

1) Όταν ένα κράτος μέλος, κατά την άσκηση της διακριτικής ευχέρειας που του παρεχόταν από το άρθρο 13, Β, στοιχείο στ', της έκτης οδηγίας περί ΦΠΑ (1), έχει υποβάλει σε ΦΠΑ ορισμένα είδη μηχανών που χρησιμοποιούνταν για τυχερά παίγνια με χρηματικό διακύβευμα (στο εξής: μηχανές παιγνίων τις οποίες αφορούσε το μέρος III), ενώ διατηρούσε την απαλλαγή για άλλες τέτοιες μηχανές (στις οποίες περιλαμβάνονταν τα τερματικά στοιχημάτων καθορισμένης αποδόσεως, στο εξής: FOBT), και όταν προβάλλεται ότι έτσι το κράτος μέλος παραβίασε την αρχή της φορολογικής ουδετερότητας, είναι i) καθοριστικό, ή ii) ασκεί επιρροή, κατά τη σύγκριση των μηχανών παιγνίων τις οποίες αφορούσε το μέρος III και των FOBT, το ότι α) τα FOBT προσέφεραν δραστηριότητες που ήσαν «στοιχήματα» κατά το εσωτερικό δίκαιο (ή δραστηριότητες που η σχετική ρυθμιστική αρχή, στο πλαίσιο της ασκήσεως της ρυθμιστικής εξουσίας της, ήταν διατεθειμένη να θεωρεί ως «στοιχήματα» κατά το εσωτερικό δίκαιο) και β) οι μηχανές παιγνίων τις οποίες αφορούσε το μέρος III προσέφεραν δραστηριότητες που κατατάσσονταν διαφορετικά κατά το εσωτερικό δίκαιο, δηλαδή «παίγνια», και το ότι τα παίγνια και τα στοιχήματα υπέκειντο βάσει του δικαίου του εν λόγω κράτους μέλους σε διαφορετικά καθεστώτα όσον αφορά τον έλεγχο και τη ρύθμιση των τυχερών παιγνίων με χρηματικό διακύβευμα; Αν ναι, ποιες είναι οι διαφορές μεταξύ των σχετικών καθεστώτων τις οποίες θα πρέπει να λάβει υπόψη το εθνικό δικαστήριο;

2) Κατά τον καθορισμό του αν η αρχή της φορολογικής ουδετερότητας απαιτεί την ίδια φορολογική μεταχείριση των ειδών μηχανών τα οποία αναφέρει το ερώτημα 1 (FOBT και μηχανές παιγνίων τις οποίες αφορούσε το μέρος III), ποιος βαθμός αφαιρετικότητας πρέπει να χρησιμοποιηθεί από το εθνικό δικαστήριο για να κρίνει αν τα προϊόντα είναι παρόμοια; Ειδικότερα, σε ποια έκταση είναι σημαντικό να ληφθούν υπόψη τα ακόλουθα ζητήματα: α) ομοιότητες και διαφορές στο επιτρεπόμενο ανώτατο όριο πονταρίσματος και κέρδους μεταξύ των FOBT και των μηχανών παιγνίων τις οποίες αφορούσε το μέρος ΙΙΙ· β) το γεγονός ότι τα FOBT μπορούσαν να χρησιμοποιηθούν μόνο σε ορισμένα είδη επαγγελματικών χώρων εγκεκριμένα για στοιχήματα, τα οποία είδη ήσαν διαφορετικά από εκείνα που ήσαν εγκεκριμένα για παίγνια και υπέκειντο σε διαφορετικό καθεστώς (έστω και αν τα FOBT και μέχρι δύο μηχανές παιγνίων τις οποίες αφορούσε το μέρος III μπορούσαν να χρησιμοποιηθούν δίπλα τα μεν στις δε, σε επαγγελματικούς χώρους εγκεκριμένους για στοιχήματα)· γ) το γεγονός ότι οι πιθανότητες νίκης στα FOBT είχαν άμεση σχέση με τη δημοσιοποιημένη καθορισμένη απόδοση, ενώ οι πιθανότητες νίκης στις μηχανές παιγνίων τις οποίες αφορούσε το μέρος III μπορούσαν σε ορισμένες περιπτώσεις να ποικίλλουν βάσει ενός μηχανισμού που σε βάθος χρόνου διασφάλιζε συγκεκριμένο ποσοστό στον εκμεταλλευόμενο τις μηχανές αυτές και στον παίκτη· δ) ομοιότητες και διαφορές στους μορφότυπους που ήσαν διαθέσιμοι στα FOBT και στις μηχανές παιγνίων τις οποίες αφορούσε το μέρος ΙΙΙ· ε) ομοιότητες και διαφορές μεταξύ των FOBT και των μηχανών παιγνίων τις οποίες αφορούσε το μέρος III, σχετικά με τη διαδραστική δυνατότητα μεταξύ του παίκτη και της μηχανής· στ) το αν τα προαναφερθέντα ήσαν γνωστά γενικά στους παίκτες των μηχανών ή θεωρείτο από αυτούς ότι ασκούν επιρροή ή ότι είναι σημαντικά· ζ) το αν η διαφορετική εξ απόψεως ΦΠΑ μεταχείριση δικαιολογείται από οποιοδήποτε από τα πιο πάνω;

3) Σε μια κατάσταση όπου ένα κράτος μέλος, κατά την άσκηση της διακριτικής ευχέρειας που του παρεχόταν από το άρθρο 13, Β, στοιχείο στ', της έκτης οδηγίας περί ΦΠΑ, απήλλασσε από τον ΦΠΑ τα τυχερά παίγνια με χρηματικό διακύβευμα, αλλά υπέβαλλε σε ΦΠΑ συγκεκριμένη κατηγορία μηχανών η οποία χρησιμοποιούνταν για τυχερά παίγνια με χρηματικό διακύβευμα, α) παρέχεταιι κατ’ αρχήν σε κράτος μέλος η δυνατότητα να αντιτάξει στον ισχυρισμό ότι παραβίασε την αρχή της φορολογικής ουδετερότητας την ένσταση ότι επέδειξε τη δέουσα επιμέλεια• και β) σε καταφατική περίπτωση, ποιοι παράγοντες ασκούν επιρροή για να καθοριστεί αν το κράτος μέλος δικαιούται να προβάλει την ένσταση αυτή;

(1) Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49).